Hindi News

Ranchi News Maoists Killed Two Youths In Khunti

माओवादियों ने दो युवकों पर मुखबिरी का आरोप लगा मारी गोली, बाइक को किया आग के हवाले

एक वर्ष पहले



कॉपी लिंक

घटनास्थल से बरामद शव और बरामद पोस्टर।

युवकों के शव पर माओवादियों ने पोस्टर रख पत्थर से दबाया, घटनास्थल पर मिला खोखा

खूंटी. अड़की के कोचांग में ग्रामप्रधान की हत्या के बाद फिर बड़ी घटना को अंजाम दिया गया है। इस बार अड़की थाना क्षेत्र के टोडांग पंचायत के बडानी गांव के पास कोरबा-कुचाई पथ पर रविवार की रात माओवादियों ने दो युवकों की गोलीमार कर हत्या कर दी। बीच सड़क पर दोनों युवकों को मारने के बाद माओवादियों ने उनके शरीर पर पोस्टर रखकर पत्थर से दबा दिया था, जिस पर एसपीओ सुंदर नाग एवं लोकीन नाग का नाम लिखा था। इन दोनों पर पुलिस मुखबिरी, क्षेत्र में लेवी वसूलने एवं निर्दोष लोगों की हत्या का आरोप पोस्टर में माओवादियों द्वारा लगाया गया है।



20 से 25 वर्ष के हैं मृतक

घटनास्थल पर हीरो होंडा बाइक जली अवस्था में मिली। घटनास्थल पर कारतूस के खोखे पड़े हुए थे। मृतकों की उम्र 20 से 25 वर्ष के आसपास से है। ग्रामीणों से मिली जानकारी के अनुसार रविवार की रात 11 बजे गोलियों की आवाज सुनी गई। इसके बाद डर से कोई बाहर नहीं आया। सुबह ग्रामीणों ने सड़क पर दोनों की लाश देखी। इसके बाद गांव में ग्राम सभा की बैठक कर घटना की सूचना कोरवा कैंप एवं अड़की थाना को दी गई। ग्रामीणों द्वारा भी दोनों मृतकों की पहचान नहीं की जा सकी। आशंका जताई गई कि दोनों युवक रविवार को कुचाई प्रखंड अंतर्गत दलबंगा साप्ताहिक हाट से लौटने के क्रम में माओवादियों ने उन्हें कब्जे में लेकर इस घटना को अंजाम दिया होगा। सीआरपीएफ कोरबा कैंप के जवान सोमवार की दोपहर पहुंचकर लाश को कब्जे में ले थाना भेजा। थाना प्रभारी विक्रांत कुमार ने कहा की दोनों मृतकों की पहचान की जा रही है। दोनो युवक कहां के रहने वाले हैं, पता लगाने में पुलिस जुटी हुई है। थाना प्रभारी ने बताया कि पूरे मामले की जांच की जा रही है।